**ИНФОРМАЦИЈА**

**UNWTO је отворио пријаве за треће издање своје иницијативе „Најбоља туристичка села“**

Иницијатива „Најбоља туристичка села“ је један од стубова програма UNWTO – „Туризам за рурални развој“. Сваке године, UNWTO-а препознаје најбоља туристичка села као дестинације у којима туризам чува културу и традицију, подржава разноликост и пружа могућности за очување биодиверзитета, односно она села која се истичу по својој посвећености одрживости у свим својим аспектима (економском, социјалном и еколошком).

На конкурсу учествују државе чланице UNWTO-а **са највише 8 пријава (села)** по држави чланици.

**Рок за достављање пријава UNWTO-у је 23. јуни 2023**, а победници ће бити проглашени крајем године.

**ИНИЦИЈАТИВА ИМА ТРИ КОМПОНЕНТЕ:**

1. **„Најбоља туристичка села од стране UNWTO-а“** препознаје изузетне сеоске туристичке дестинације са признатим културним и природним добрима, које чувају и промовишу вредности, производе и начин живота на селу и заједници и имају јасну посвећеност иновацијама и одрживости у свим својим аспектима - економским, социјалним и еколошким, а са основним циљем да туризам постане један од покретача позитивне трансформације, руралног развоја и добробити заједнице. Избор се заснива на евалуацији (процени) њихових ресурса и иницијатива у девет области које покривају три стуба одрживог развоја, економски, социјални и еколошки.
2. **Програм надоградње** **„Најбоља туристичка села од стране UNWTO-а“** користи одабраним селима, која не испуњавају у потпуности критеријуме за добијање признања, добију подршку од стране UNWTO-а и партнера у превазилажењу недостатака идентификованих у процесу евалуације. Поред индивидуалног менторства, села у Програму надоградње ће се придружити и Мрежи најбољих туристичких села која данас броји преко 100 чланова у пет светских региона.
3. **Мрежа „Најбоља туристичка села према UNWTO-у“** (Best Tourism Villages - BTV) је платформа за размену знања, искустава и добрих пракси и могућности међу чланицама мреже у коју су укључена села која су проглашена за „Најбоље туристичко село од стране UNWTO“, као и села која учествују у Програму надоградње. Допринос овој мрежи дају стручњаци и партнери из јавног и приватног сектора који се баве промоцијом туризма као покретачем руралног развоја.

**ОЦЕЊИВАЊЕ** ће вршити независни Међународни мултидисциплинарни саветодавни одбор UNWTO-а,који се састоји од стручњака из различитих области (очување културних и природних ресурса, одрживост, развој туристичких производа, маркетинг, ланац вредности, итд.) **на основу девет области** (које подлежу евалуацији):

1. **Културни и природни ресурси**
* Село има природне и културне (материјалне и нематеријалне) ресурсе препознате на националном, регионалном или међународном нивоу.
1. **Промоција и очување културних ресурса**
* Село је посвећено промоцији и очувању својих културних ресурса који га чине јединственим и аутентичним.
1. **Економска одрживост**
* Село је посвећено промовисању економске одрживости подржавајући развој пословања, предузетништва и инвестиција.
1. **Социјална одрживост**
* Село је посвећено промовисању социјалне укључености (инклузији) и једнакости
1. **Одрживост животне средине**
* Село је посвећено одрживости животне средине кроз промоцију и/или ширење политика, мера и иницијатива које унапређују очување и конзервацију његових природних ресурса и минимизирају утицај туризма на животну средину.
1. **Развој туризма и интеграција ланца вредности**
* Туризам у селу је значајно маркетиншки позициониран и развијен. Село даље промовише унапређење туристичког ланца вредности и конкурентности дестинације у областима које се односе на приступ тржишту, маркетинг и промоцију, иновације, развој производа и квалитет.
1. **Управљање и одређивање приоритета туризма**
* Село се залаже да туризам постане стратешки стуб руралног развоја. Промовише модел управљања који се заснива на јавно-приватном партнерству, сарадњи са другим нивоима власти и ангажовању заједнице
1. **Инфраструктура и повезаност**
* Село има инфраструктуру која олакшава приступ и комуникације које побољшавају добробит руралних заједница, развој пословања као и искуство посетилаца.
1. **Здравље, безбедност и сигурност**
* Село има/је у близини здравствених, безбедносних и сигурносних система за заштиту становника и туриста.

**ВИЗИЈА ПРОГРАМА/ ИНИЦИЈАТИВЕ**

Учинити туризам покретачем руралног развоја и благостања.

**МИСИЈА ПРОГРАМА/ ИНИЦИЈАТИВЕ**

* Унапредити улогу туризма у вредновању и очувању руралних дестинација заједно са њиховим повезаним подручјима, системима знања, биолошком и културном разноврсношћу, локалним вредностима и активностима.
* Промовисати иновативне и трансформативне приступе развоју туризма у руралним дестинацијама који доприносе одрживости – економској, социјалној и еколошкој, а у складу са циљевима одрживог развоја (СДГ)

**ЦИЉЕВИ ПРОГРАМА/ ИНИЦИЈАТИВЕ**

1. Смањити регионалне неједнакости у приходима и развоју
2. Смањити депопулацију села
3. Унапредити родну равноправност кроз подршку женама и младима
4. Промовисати руралну трансформацију
5. Ојачати управљања на више нивоа партнерства и активног учешћа заједница (јавно-приватно партнерство)
6. Побољшати повезаност, инфраструктуру, приступ финансијама и улагањима
7. Унапредити иновације и дигитализацију
8. Иновирати развој производа и интеграцију ланца вредности
9. Промовисати однос између гастрономије и туризма
10. Унапредити очување природних и културних ресурса
11. Промовисати одрживе праксе за ефикасније коришћење ресурса и смањење емисија и отпада
12. Побољшати образовање и развој вештина

**УСЛОВИ ЗА ПРИЈАВУ**

У складу са UNWTO дефиницијом руралног туризма, **село мора да има** **следеће карактеристике да би било квалификовано за пријаву**:

* Има малу густину насељености и максимално 15.000 становника.
* Налази се у пределу са значајним учешћем традиционалних активности као што су пољопривреда, шумарство, сточарство или рибарство.
* Негује заједничке друштвене вредности заједнице и начин / стил живота.

Осим тога, најбоље туристичко село по UNWTO треба да:

* буде посвећено визији туризма као алата за позитивну трансформацију, инклузивни и одрживи развој
* промовише и штити своју природу и своју културу
* цени своју гастрономију, своје занате и своје људе.
* подстиче иновације и предузетништво
* оснажује своју заједницу
* ради за добробит становника и посетилаца

Државе чланице UNWTO су позване да поднесу највише осам пријава (села).

Крајњи **рок за достављање пријава Министарству туризма и омладине је 26. мај 2023. године** са потребним **Обрасцем за пријаву на Конкурс UNWTO** и **Документом о кандидатури** (попуњавају се у задатој форми), који су објављени на сајту Министарства ([www.mto.gov.rs](http://www.mto.gov.rs)).

Пријаве се достављају **електронским путем** на e-mail адресу: milica.jovicic@mto.gov.rs и **у штампаној форми** са назнаком „НАЈБОЉЕ ТУРИСТИЧКО СЕЛО“ – НЕ ОТВАРАТИ , на адресу:

Министарство туризма и омладине

Сектор за туризам

Омладинских бригада бр. 1

11070 Нови Београд